डेम 6.5 फीट खाली हो गया तब मोटरें, केबल, पाइप जब्त
मलेनी बैराज में साढ़े 6 फीट पानी कम हो गया है। तेजी से जलस्तर कम हो रहा है। अब जो पानी बचा है वह फरवरी तक साथ देगा। मार्च से ही जलसंकट गहराएगा। बैराज में पानी कम होने का मुख्य कारण आसपास के किसानों द्वारा नदी में मोटरें डालकर सिंचाई करना है। ये लंबे समय से चल रहा है। लेकिन नपा ने ध्यान नहीं दिया। अब बैराज आधे से ज्यादा खाली हो गया तो पानी चोरी रोकने पहुंचे। बुधवार को तहसीलदार ने नपा व पुलिस टीम के साथ नदी किनारे जाकर 4 मोटरें, केबल व पाइप जब्त किए।
मलेनी बैराज में भरे पानी से आसपास के किसानों द्वारा की जा रही सिंचाई के बारे में दो दिन पहले नपाध्यक्ष अनिल दसेड़ा, प्रभारी सीएमओ अशोक शर्मा ने एसडीएम अनूप कुमार सिंह को अवगत करवाया। इसके बाद उन्होंने तहसीलदार विजय मंडलोई को कार्रवाई के निर्देश दिए। तहसीलदार ने बुधवार दोपहर नपा इंजीनियर महेश सोनी, स्वास्थ्य शाखा प्रभारी रशीद खान, जलकार्य प्रभारी फतेहलाल माली सहित 12 कर्मचारियों व तीन पुलिसकर्मियों के साथ मलेनी बैराज क्षेत्र में कार्रवाई की। अमले ने दोपहर 2 से शाम 5 बजे तक करीब दो किलोमीटर क्षेत्र में नदी किनारे घूम-घूम कर किसानों की मोटरें जब्त की।
नदी के पानी से सिंचाई के लिए किसानों ने निजी बिजली खंभे लगा लिए। नपा टीम ने कनेक्शन काटे। फोटो- दिलीप धनोतिया।
पानी के साथ बिजली चोरी भी, कई किसानों ने निकाल ली मोटरें
अधिकारी-कर्मचारी मलेनी पहुंचे तो नदी में से 4 मोटरें, पाइप व केबल जब्त हुए। अमले ने देखा कि न केवल किसान नदी से पेयजल की चोरी कर खेतों में सिंचाई कर रहे थे बल्कि इसके लिए किसानों ने बिजली तारों पर हेकड़ी डालकर बिजली चोरी भी कर रहे हैं। कुछ जगह तो किसानों ने निजी बिजली खंभे खड़े कर नदी तक तार पहुंचा दिए। नपा कर्मचारियों ने खंभों पर चढ़कर तार उतारे और जब्त कर पंचनामे बनाए। किसानों ने मोटरें व पाइप लाइन झाड़ियों के बीच छिपाकर रखे थे ताकि दिखाई नहीं दें। इन्हें तलाशने में कर्मचारियों को पसीने छूट गए। कई किसान प्रशासन के पहुंचने पर आनन-फानन में मोटरें निकालकर भाग गए। केवल पाइप मिले। तहसीलदार मंडलोई ने बताया एसडीएम कार्यालय से मंगलवार को ही निर्देश मिले थे और बुधवार को कार्रवाई कर दी गई। अब एक टीम बना दी है जो आकस्मिक रूप से कार्रवाई करेगी।
मलेनी बैराज साढ़े 6 फीट खाली हो गया है। अब जो पानी बचा वह फरवरी तक ही साथ देगा।
hin_Deva hin_Deva hin_Deva hin_Deva hin_Deva hin_Deva hin_Deva